b'\n_START_ARTICLE_\nIntegrirani taksonomski informacijski sistem\n_START_PARAGRAPH_\nIntegrirani taksonomski informacijski sistem (v izvirniku angle\xc5\xa1ko Integrated Taxonomic Information System, kratica ITIS) je zdru\xc5\xbeenje, \xc4\x8digar namen je posredovanje zanesljivih in konsistentnih podatkov o taksonomiji biolo\xc5\xa1kih vrst. Zdru\xc5\xbeenje je bilo ustanovljeno leta 1996 kot medagencijska skupina znotraj zvezne vlade Zdru\xc5\xbeenih dr\xc5\xbeav Amerike, kasneje pa so se mu pridru\xc5\xbeile tudi vladne agencije iz Kanade in Mehike._NEWLINE_ITIS vzdr\xc5\xbeuje referen\xc4\x8dno bazo podatkov o znanstvenih in doma\xc4\x8dih imenih vrst ter vi\xc5\xa1jih taksonov \xc5\xbeivih bitij. Januarja 2009 je vsebovala skoraj 600.000 doma\xc4\x8dih in znanstvenih imen ter sinonimov iz vseh petih kraljestev \xc5\xbeivih bitih. Zaradi geografske vezanosti je poudarek na severnoameri\xc5\xa1kih vrstah, vendar baza vsebuje tudi vrste, ki imajo \xc5\xa1ir\xc5\xa1e obmo\xc4\x8dje raz\xc5\xa1irjenosti. Poleg imena vsebuje zapis za posamezno vrsto \xc5\xa1e primarne vire, avtorja znanstvenega imena, enozna\xc4\x8dno identifikacijsko \xc5\xa1tevilko, ki omogo\xc4\x8da neposreden dostop do zapisa, in podatek o zanesljivosti. Lokalne razli\xc4\x8dice so na voljo tudi v \xc5\xa1pan\xc5\xa1\xc4\x8dini in portugal\xc5\xa1\xc4\x8dini. Podatki veljajo za javno last in jih je dovoljeno brez omejitev kopirati ter uporabljati, za\xc5\xbeeleno je le, da uporabnik navede ITIS kot vir. Baza podatkov ITIS velja za standardni vir podatkov za preu\xc4\x8devanje biotske raznovrstnosti z metodami informatike.'